กต.แจง รายชื่อคนอินเดียเข้าไทย 17 เมษายน เป็นการจองล่วงหน้าตามระบบ ไม่ใช่การเช่าเหมาลำ ทอท.-การบินพลเรือนฯ ยืนยันไม่มีเช่าเหมาลำจากอินเดียเข้าไทย ย้ำมีมาตรการคัดกรองโรคเข้ม
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ ชี้แจงประเด็นที่ประชาชนตั้งข้อสังเกตเกี่ยวกับรายชื่อบุคคลสัญชาติอินเดียในเที่ยวบินจากอินเดียเข้าประเทศไทยวันที่ 17 เมษายนที่ผ่านมา ผ่านทางสถานเอกอัครราชทูตไทยประจำกรุงนิวเดลี และเชื่อมโยงกับรายงานข่าวว่ามีกลุ่มคนอินเดียใช้บริการเครื่องบินเช่าเหมาลำเข้าประเทศไทยในช่วงที่มีการระบาดของไวรัสโคโรนา-2019 ที่อินเดีย ว่า รายงานข่าวดังกล่าวเป็นการรายงานที่คลาดเคลื่อน ไม่มีเที่ยวบินเช่าเหมาลำเข้าไทยจากอินเดียแต่อย่างใด และกลุ่มบุคคลสัญชาติอินเดียที่เดินทางเข้าประเทศไทยเมื่อวันที่ 17 เมษายนที่ผ่านมาที่ปรากฏรายชื่อ เป็นการเข้ามาตามระบบซึ่งได้จองไว้ล่วงหน้าแล้วมิได้เข้ามาในเที่ยวบินเช่าเหมาลำ    ซึ่งจากสถานการณ์ระบาดในอินเดียขณะนี้กระทรวงการต่างประเทศได้สั่งการให้สถานเอกอัครราชทูตและสถานกงสุลใหญ่ในอินเดียดำเนินการยกเลิกและชะลอการออกใบอนุญาตเดินทางเข้าประเทศ (Certificate of Entry - COE) แก่บุคคลที่ไม่มีสัญชาติไทยแล้วและผู้เดินทางทุกคนเมื่อเดินทางถึงประเทศไทยต้องเข้ารับการกักตัวตามมาตรการของทางสาธารณสุข    ด้านนายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (ทอท.) กระทรวงคมนาคม ชี้แจงว่า ทอท. ได้ตรวจสอบแล้วขอยืนยันว่าในระยะเวลาที่ผ่านมาไม่มีเครื่องเช่าเหมาลำเดินทางจากอินเดียมายังประเทศไทยแต่อย่างใด    และขอยืนยันว่าภารกิจการรับเที่ยวบินจากประเทศอินเดียในเวลานี้มีเพียงส่วนการรับคนไทยกลับบ้าน ตามภารกิจของกระทรวงการต่างประเทศ ซึ่งคนไทยจะเข้ามาได้จะต้องลงทะเบียนล่วงหน้า พร้อมยืนยันผู้โดยสารทุกคนต้องผ่านมาตรการคัดกรองที่ท่าอากาศยาน    และนายสุทธิพงษ์ คงพูล ผู้อำนวยการสำนักงานการบินพลเรือนแห่งประเทศไทย (CAAT) ยืนยันว่าไม่มีเครื่องบินเช่าเหมาลำโดยเศรษฐีชาวอินเดีย ขออนุญาตทำการบินมาที่ CAAT เพื่อเข้ามายังประเทศไทยตามที่ประชาชนเป็นกังวล ส่วนการเดินทางโดยเครื่องบินปกติจากสายการบินของประเทศอินเดียที่ขออนุญาตเข้ามายังประเทศไทย ปัจจุบันมีเที่ยวบินลักษณะนี้สัปดาห์ละหนึ่งเที่ยวบิน ซึ่งผู้ที่จะเดินทางเข้ามาได้ต้องเป็นไปตามเกณฑ์เฉพาะบุคคลตามข้อยกเว้นเท่านั้น รวมถึงต้องปฏิบัติตามมาตรการการกักตัวอย่างเคร่งครัด